Isotjärvet

Isotjärvet (; myös Pohjois-Amerikan Isotjärvet) on viiden suuren järven – Yläjärven, Huronjärven, Michiganjärven, Eriejärven ja Ontariojärven – muodostama järviryhmä Pohjois-Amerikan itäosassa Yhdysvaltojen ja Kanadan rajalla. Isotjärvet muodostavat yhdessä maailman suurimman sulan makean veden keskittymän. Yhdysvaltojen ja Kanadan raja jakaa kaikki järvet paitsi Michiganjärven, joka on kokonaisuudessaan Yhdysvalloissa. Järvet muodostuivat viimeisimmän jääkauden aikaan, kun jäätiköiden muovaamat maisemat täyttyivät sulavedellä.

Maantiedettä 
Neljä ylintä järveä ovat jokseenkin samassa tasossa (Yläjärvi 183 m, Michigan- ja Huronjärvi 176 m, Eriejärvi 174 m) ja ne purkautuvat Niagaran putousten kautta Ontariojärveen (75 m). Ontariojärvi laskee Saint Lawrence -joen kautta Atlantin Saint Lawrencen lahteen.

Isojenjärvien arvioidaan sisältävän noin 21 prosenttia maailman makeasta pintavedestä, yhteensä noin 22 800 km³ vettä. Järvien yhteispinta-ala on noin 151 000 neliökilometriä ja rantaviiva yhteensä noin 17 000 kilometriä.

Yläjärvi on järvistä pinta-alaltaan suurin, syvin ja tilavin. Huronjärvi on toisena pinta-alaltaan, mutta Michigan vesimassaltaan. Ontariojärven pinta-ala on pienin, mutta vesimäärältään pienin on muita matalampi Erie, joka myös on saastunein.

Keskenään samassa tasossa olevat Huron- ja Michiganjärvi ovat tavallaan osa samaa järveä. Niitä erottavat Mackinacinsalmet, joiden syvyys on 37 metriä. Heti järvien välissä sijaitsevan Mackinac Islandin itäpuolella on järven pohjassa 30 m korkea kalkkikivinen kynnys Mackinac Falls, jonka on ajateltu muodostaneen osana muinaista jokea noin 10 000 vuotta sitten vesiputouksen Michiganista Huroniin.

Lake St. Clair Huronjärven ja Eriejärven välillä kuuluu myös samaan järviketjuun, mutta pienen kokonsa takia sitä tuskin koskaan mainitaan Isoihinjärviin kuuluvaksi.

Isoillajärvillä on vilkas rahti- ja matkustajaliikenne, ja valtamerialukset pääsevät kulkemaan St. Lawrencen kanavaa pitkin joelta Ontariojärvelle ja edelleen kanavia pitkin muille järville.

Saaret
Isojenjärvien alueella on noin 35 000 saarta. Kanadassa sijaitseva Huronjärven Manitoulin Island on maailman suurin järvessä sijaitseva saari. Sen pinta-ala on 2 766 neliökilometriä. Toiseksi suurin on Yläjärven Isle Royale. Valtaosa saarista, noin 30 000 kappaletta, sijaitsee Georgian Bayssä, joka on suuri lahti Huronjärven pohjoisosassa. Sen erottavat järven pääaltaasta Manitoulin Island ja Brucen niemimaa.

Yhdysjoet
St. Mary -joki Yläjärven ja Huronjärven välillä.
St. Clair -joki yhdistää Huronjärven Saint Clair -järveen
Detroitjoki yhdistää Saint Clair- ja Eriejärvet
Niagarajoki, jossa sijaitsevat Niagaran putoukset, Erie- ja Ontariojärvien välillä
Saint Lawrence -joki yhdistää Ontariojärven Atlanttiin

Kanavayhteydet
Saint Lawrencen meritie (Saint Lawrence Seaway) on Ontariojärven ja Saint Lawrencen estuaarin yhdistävä valtamerialusten liikennöinnin mahdollistava väylä- ja kanavajärjestelmä, joka valmistui 1959.

Suurten järvien vesitie (Great Lakes Waterway) on järvien välisen valtamerialusten liikennöinnin mahdollistava väyläjärjestelmä. Sen tärkeimpiä osia ovat Wellandin kanava Erie- ja Ontariojärvien välillä (korkeusero on lähes 100 m) sekä Yläjärven ja Huronjärven väliset kosket ohittava Soo Locks. Nykyiset leveät konttilaivat eivät kuitenkaan enää mahdu kanavasulkujen läpi, mikä on rajoittanut rahtiliikenettä. Suuria osia järvistä jäätyy talvella, ja jäänmurtajia käytetään tällöin liikenteen avustamiseen.

Michiganjärvestä on kanavayhteys Chicagon kohdalta Illinoisjokeen ja edelleen Mississippijokeen ja sitä kautta Meksikonlahteen. Illinoisjoen ja Mississippin kautta pääsee myös Ohiojokeen ja sitä ylös Tennessee-Tombigbee vesitietä Mobile Bayn kautta Meksikonlahteen. Reiteillä on raskasta rahtiliikennettä.

Huviveneillä järville pääsee myös New Yorkista Hudsonjokea ja Erien kanavaa pitkin. Kanavasta on yhteys Eriejärven itäpäähän Buffalossa ja Ontariojärven etelärannalle Oswegon kohdalla. Ennen vuotta 1959 tämä oli myös tärkeä rahtiliikenneyhteys järville.

Muut liikenneyhteydet 
Michiganjärven ja Huronin välisen kahdeksan kilometriä leveän Mackinacinsalmen yli kulkee jänneväliltään 1 158 metriä pitkä, vuonna 1957 valmistunut silta, Mackinac Bridge.

Rantavaltiot
Isotjärvet sijaitsevat Kanadan osalta Ontarion provinssissa ja Yhdysvalloissa Minnesotan, Wisconsinin, Michiganin, Illinoisin, Indianan, Ohion, Pennsylvanian ja New Yorkin osavaltioissa. Järvistä neljä ulottuu sekä Kanadan että Yhdysvaltojen puolelle, ainoastaan Michiganjärvi jää kokonaan Yhdysvaltoihin. Myös järvien laskujoki Saint Lawrence on osan juoksustaan valtioiden rajajoki. Se laskee Quebecin provinssin halki ja Gaspén niemimaan pohjoispuolitse Atlanttiin.

Alueen ilmasto
Isotjärvet ovat niin isoja, että ne vaikuttavat merkittävästi koko alueen ilmastoon. Kesäisin vesi imee lämpöä ja viilentää aluetta, ja syksyllä järvet luovuttavat lämpöä viivyttäen talven alkua. Talvella kylmä ilma lännestä imee kosteutta järvistä, ja saavuttaessaan maanpinnan järvien itäpuolella kosteus jäähtyy nopeasti ja sataa lumena maahan.

Järvien vertailu

Lähteet

Aiheesta muualla

 Great Lakes Commission 
 Alliance for the Great Lakes 

Seulonnan keskeiset artikkelit